Správa z podujatia Water Final V4

Asociácia vodárenských spoločností v spolupráci s asociáciami krajín V4 zorganizovala v dňoch 25 - 27. septembra 2019 v Harmónii, Modre nultý ročník medzinárodnej súťaže zručnosti vodárenských pracovníkov pod názvom Water Final V4. Partnerom podujatia za Českú republiku bolo SOVAK ČR - Sdružení oboru vodovodů a kanalizací a za Maďarsko MaVíz - MaVíz Magyar Víziközmű Szövetség. Poľský partner, IGWP-Izba Gospodarcza Wodociagi Polskie sa nemohol z pracovných dôvodov na tohtoročnom podujatí zúčastniť. Ako hosť bola prizvaná aj ukrajinská asociácia - Asociacia Ukrvodokanalekologia z Kyjeva.

Podujatie sa uskutočnilo v Hoteli pod Lipou v Harmónii pri Modre. Prvý večer privítal účastníkov a sponzorov stretnutia prezident AVS Ing. Stanislav Hreha, PhD.

Hlavný program nasledoval na druhý deň workshopom s prezentáciami jednotlivých partnerských asociácií. Prezident po slávnostnom otvorení podujatia bližšie predstavil úvodný ročník súťaže zručnosti krajín V4 a uviedol Ing. Ivanu Mahríkovú, PhD. vedúcu kancelárie AVS, aby odprezentovala aktivity a činnosť Asociácie vodárenských spoločností.

Maďarskú asociáciu vodárenských spoločností – MaVíz predstavil zástupca jej generálneho sekretára Kovács Balázs, ktorý vo svojej prezentácii predstavil okrem činností asociácie aj problematiku maďarských vodárenských taríf, cenovej regulácie a obnovu infraštruktúry. Takisto zdôraznil nedostatok profesií v maďarskom vodárenskom sektore a problém ich finančnej motivácie.

Riaditeľ Sdružení oboru vodovodů a kanalizací – SOVAK ČR Ing. Oldřich Vlasák priblížil činnosť združenia, ktoré oslávi v novembri tohto roku 30 rokov svojej existencie. Členovia SOVAK ČR v Českej republike zásobujú pitnou vodou viac ako 9 mil. obyvateľov, odvádzajú odpadové vody pre takmer 8 mil. obyvateľov a 98 % týchto odpadových vôd čistí. Zaujímavé bolo jeho porovnanie pripojenosti na VV a VK v rámci susedných krajín. V Českej republike má možnosť pripojenia na verejné kanalizácie až 86 percent obyvateľov.

V závere workshopu vystúpil prof. Štefan Stanko zo Slovenskej technickej univerzity v Bratislave, ktorý hovoril o vzdelávaní v oblasti vodného hospodárstva a zdôraznil potrebu motivácie budúcich študentov a ich zvýšení záujmu o povolanie tomto sektore.

Poobedný program hlavného dňa sa odohrával na ihrisku pred hotelom za krásneho slnečného počasia, kde prebehla ukážka montáže vodovodného potrubia a vodovodnej prípojky v teréne. Prezentovalo sa dvojčlenné družstvo s pracovníkmi Severoslovenských vodární a kanalizácií, a.s. , ukážka bola komentovaná a následne prekladaná do anglického jazyka. Predstavené boli postupy, materiál, náradie a podmienky za akých by mali prebehnúť nasledovné ročníky. Krátko nato sa uskutočnilo stretnutie partnerov v rámci príprav súťažných pravidiel Water Final V4, kde sa predbežne dohodlo na dvojročnej organizácii súťaže, zložení tímov a ostatných pravidlách, ktoré budú ešte bližšie špecifikované. Diskusie prebehli aj na záverečnom slávnostnom večere, kde organizátor súťaže poďakoval účastníkom úvodného stretnutia Water Final V4 za ich účasť a podporu tohto podujatia. Zároveň vyjadril nádej, že sa nám podarí založiť novú tradíciu súťaží, ktoré budú prebiehať na medzinárodnej úrovni za účasti všetkých vodárenských asociácií krajín V4.

Mgr. Martina Bujňačeková

Kancelária AVS